Muž nije porezna olakšica (15/4/04) - 2004-04-15
Amerikanci pokušavaju pronaći porezne olakšice gdje god mogu - ponekad i vrlo kreativno
Petnaesti travnja u Sjedinjenim je Državama rok za prijavu poreza za prošlu godinu. Kao i svake godine, velik broj ljudi se domišlja najrazličitijim načinima da smanji svoj porez. Ustvari, kako tvrde poreznici, kad treba smisliti porezne olakšice, ljudskoj mašti nema granica. Jesu li kućni ljubimci porezna olakšica? Mnogi su ih pokušali tako proglasiti, a, u nekim slučajevima to i mogu: recimo, ako nečiji biznis zahtijeva korištenje psa čuvara. No, ako kasnije tu tvrdnju dođe provjeriti agent Porezne službe, a pas dođe mašući repom i lizne mu ruku ili 'dade pusu', onda je spomenuta porezna olakšica na licu mjesta isparila. Odjeća kao poslovni trošak prilično je škakljiva porezna olakšica. Postavka poreznika je da svatko obavlja posao odjeven, te je prilično teško dokazati da se neka odjeća koristi samo i isključivo za posao. Odjeća se pojavljuje u još jednoj kategoriji poreznih olakšica - dobrotvornim prilozima. Kao takva, ona se vrednuje određenom vrijednošću - recimo, ženske bluze u dobrom stanju, poklonjene nekoj dobrotvornoj organizaciji, procjenjuju se na 5 dolara po komadu. U tom se kontekstu još pamti zlosretni pokušaj Billa i Hillary Clinton da svoje poklonjeno donje rublje procijene na dva dolara po komadu, za što su bili uredno pozvani na red. Za one koji imaju dvojbe oko vrijednosti poklonjenih predmeta, postoji baza podataka nazvana "ItsDeductible", koja automatski upisuje svoje zapise u softvere za izradu poreznih prijava. No, predviđena je i prazna rubrika, u kojoj građani mogu upisati nešto čega u bazi podataka nema. Pokazalo se da ljudi svašta smatraju dobrotvornim poklonom. Recimo, jedna je žena tu upisala svog muža, točnije njegovo vrijeme koje je bilo prepušteno u dobrotvorne svrhe. Ne zna se, međutim, na koliku je vrijednost procijenila svog muža, ali se zna da poreznici to nisu 'progutali'. Svake godine, Porezna služba uredno upozorava obveznike da izbjegavaju desetak najzloglasnijih shema za izbjegavanje plaćanja poreza. One obuhvaćaju, recimo, 'offshore' bankovne račune, jednako kao i tvrdnje da se Amerikancima afričkog podrijetla ionako duguje odšteta za robovanje. Prošle je godine Porezna služba provela oko 1.800 istraga o utajama poreza. To je tek majušni postotak od više od 200 milijuna poreznih prijava. No, protiv 770 osoba bile su podignute optužnice, a 80 posto ih je i završilo na odsluženju zatvorske kazne, u prosjeku oko dvije i pol godine.